नारायणीयम्/दशकम् ७४
सम्प्राप्तो मथुरां दिनार्धविगमे तत्रान्तरस्मिन्वस		
न्नारामे विहिताशनः सखिजनैर्यातः पुरीमीक्षितुम् ।		
प्रापो राजपथं चिरश्रुतिधृतव्यालोककौतूहल		
स्त्रीपुंसोद्यदगण्यपुण्यनिगळैराकृष्यमाणो नु किम् ॥ ७४१॥		
त्वत्पादद्दुतिवत्सरागसुभगास्त्वन्मूर्तिवद्योषितः		
सम्प्राप्ता विलसत्पयोधररुचो लोला भवद्दृष्टिवत् ।		
हारिण्यस्त्वदुरस्स्थलीवदयि ते मन्दस्मितप्रौढिव		
न्नैर्मल्योल्लसिताः कचौघरुचिवद्राजत्कलापाश्रिताः ॥ ७४२॥		
तासामाकलयन्नपाङ्गवलनैर्मोदं प्रहर्षाद्भुत		
व्यालोलेषु जनेषु तत्र रजकं कञ्चित्पटीं प्रार्थयन् ।		
कस्ते दास्यति राजकीयवसनं याहीति तेनोदितः		
सद्यस्तस्य करेण शीर्षमहृथाः सोऽप्याप पुण्यां गतिम् ॥ ७४३॥				
भूयो वायकमेकमायतमतिं तोषेण वेषोचितं		
दाश्वांसं स्वपदं निनेथ सुकृतं को वेद जीवात्मनाम् ।		
मालाभिः स्तबकैः स्तवैरपि पुनर्मालाकृता मानितो		
भक्तिं तेन वृतां दिदेशिथ परां लक्ष्मीं च लक्ष्मीपते ॥ ७४४	॥			
कुब्जामब्जविलोचनां पथि पुनर्दृष्ट्वाङ्गरागे तया		
दत्ते साधु किलाङ्गरागमददास्तस्या महान्तं हृदि ।		
चित्तस्थामृजुतामथ प्रथयितुं गात्रेऽपि तस्याः स्फुटं		
गृह्णन्मञ्जु करेण तामुदनयस्तावज्जगत्सुन्दरीम् ॥ ७४५॥		
तावन्निश्चितवैभवास्तव विभो नात्यन्तपापा जना		
यत्किञ्चिद्ददते स्म शक्त्यनुगुणं ताम्बूलमाल्यादिकम् ।		
गृह्णानः कुसुमादि किञ्चन तदा मार्गे निबद्धाञ्जलि		
र्नातिष्ठं बत यतोऽद्य विपुलामार्तिं व्रजामि प्रभो ॥ ७४६॥		
एष्यामिति विमुक्तयापि भगवन्नालेपदात्र्या तया		
दूरात्कातरया निरीक्षितगतिस्त्वं प्राविशो गोपुरम् ।		
आघोषानुमितत्वदागममहाहर्षोल्ललद्देवकी		
वक्षोजप्रगलत्पयोरसमिषात्त्वत्कीर्तिरन्तर्गता ॥ ७४७॥		
आविष्टो नगरीं महोत्सववतीं कोदण्डशालां व्रजन्		
माधुर्येण नु तेजसा नु पुरुषैर्दूरेण दत्तान्तरः ।		
स्रग्भिर्भूषितमर्चितं वरधनुर्मामेति वादात्पुरः		
प्रागृह्णाः समरोपयः किल समाक्राङ्क्षीरभाङ्क्षीरपि ॥ ७४८॥		
श्वः कंसक्षपणोत्सवस्य पुरतः प्रारम्भतूर्योपम		
श्चापध्वंसमहाध्वनिस्तव विभो देवानरोमाञ्चयत् ।		
कंसस्यापि च वेपथुस्तदुदितः कोदण्डखण्डद्वयी		
चण्डाभ्याहतरक्षिपूरुषरवैरुत्कूलितोऽभूत्त्वया ॥ ७४९॥		
शिष्टैर्दुष्टजनैश्च दृष्टमहिमा प्रीत्या च भीत्या ततः		
संपश्यन्पुरसम्पदं प्रविवरन्सायं गतो वाटिकाम् ।		
श्रीदाम्ना सह राधिकाविरहजं खेदं वदन्प्रस्वप		
न्नानन्दन्नवतारकार्यघटनाद्वातेश संरक्ष माम् ॥ ७४१०॥